Zuma se staatsrede kos glo amper drie keer meerPres. Jacob Zuma antwoord op die vrae en kritiek wat vandeesweek tydens die parlementêre debat oor die 2017-staatsrede gelewer is. Foto: Twitter via @SAgovnews Volgens John Steenhuisen, hoofsweep van die DA, het antwoorde op parlementêre vrae aan die lig gebring dat die staatsrede baie meer gekos het as die R4 miljoen wat vir die geleentheid begroot is. “Die departemente van polisie en openbare werke het in antwoord op parlementêre vrae bekend gemaak dat hulle onderskeidelik ŉ bykomende R4,085 miljoen en R2,7 miljoen bestee het.” Volgens Steenhuisen het die departement van staatsveiligheid geweier om bekend te maak hoeveel hulle bestee het. Hulle het net gesê die geld wat gebruik is, het uit die bedrysfbegroting van die staatveiligheidsagentskap gekom. Steenhuisen het gesê die DA sal ŉ aansoek indien ingevolge die Wet op die Bevordering van Toegang tot Inligting om vas te stel watter hulpbronne van die staatsveiligheidsagentskap ingespan is vir die staatsrede en hoekom. Steenhuisen het gesê meer as R204 000 is bestee om 441 weermaglede by die opening van die parlement te ontplooi. Hy het gesê die R11 miljoen wat na bewering aan die staatsrede bestee is, kon eerder aangewend word om werkskepping te bevorder. “Die hartseer werklikheid is dat die staatsrede nie meer toeganklik is vir lede van die publiek nie. Tog word daar van hulle verwag om elke jaar meer op te dok vir ŉ president wat in die gedrang is en ŉ vyandige parlement in die gesig staar.”